《大夫七弟有庆新居二百四十言次韵和之》
宋代·苏颂

勿谓衡茅陋，门墙亦仅全。
山连京岘外，水接漕渠边。
乔木傍行列，幽花晚秀妍。
子孙环舍后，兄弟对斋前。
树果非求息，临流靡察渊。
卜邻同晏宅，任地得周廛。
往复康庄路，过从乡里贤。
招来三径士，疏引一人泉。
金谷虽惭石，蜗庐已胜先。
烝尝时近享，香火道心虔。
左右冈兼阜，纵横陌与阡。
思归诚久矣，到此是终焉。
篱援丛芳枳，庭除绕碧鲜。
尚之南学远，休琏北邙偏。
街柳长垂带，堤榆未坠钱。
窗閒靖节傲，梧老惠施眠。
去国魂劳断，铭恩骨待镌。
幸安蓬户奥，乌用铁枢坚。
刁岭东隅见，林庄几世传。
杉松高掩抱，岩麓势联绵。
构筑多遗址，经营信昔缘。
毋劳借官地，便可入寥天，
歌哭于斯室，耕桑待有年。
谁知真趣在，平地即神仙。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。